Տրամաբանական մտքի պատմության մեջ դատողությունների միջև հարաբերությունների խնդիրը միշտ էլ եղել է ուշադրության կենտրոնում: Առաջինը Արիստոտելն է համակարգված ուսումնասիրել այդ խնդիրը` տալով պարզ դատողությունների միջև տրամաբանական հարաբերությունների ձևակերպումները: Ինչպես հայտնի է, Արիստոտելը բարդ դատողություն-ների միջև տրամաբանական հարաբերություններին չի անդրադարձել: Հետագա դարերում շատ հեղինակներ այս կամ այն կերպ անդրադարձել են բարդ դատողությունների միջև առանձին /հիմնականում` համարժեքության/ հարաբերություններին, բարդ դատողությունների ժխտման խնդրին: 1980-ական թթ. Վ.Կիրիլովը և Ա.Ստարչենկոն իրենց ՙՏրամաբանություն՚ դասագրքում առանձին ենթաբաժնով անդրադարձել են բարդ դատողությունների միջև տրամաբանական հարաբերությունների հարցին` ներկայացնելով դրանց ընդհանուր նկարագրությունը: Հարցի հանգամանալից ուսումնասիրություն հրապարակում չկա /համենայն դեպս` համացանցային որոնումը նման գրականություն չի հղում, որը ներկայացնի հարաբերու-թյունների ոչ թե մի քանի, այլ բոլոր դրսևորումները/: Սույն աշխատանքը մի փորձ է ներկայացնելու բարդ դատողությունների միջև տրամաբանական հարաբերությունների ամբողջական համակարգը, բացահայտելու այդ հարաբերությունների որոշ առանձնահատկություններ: Բարդ դատողությունների միջև տրամաբանական հարաբերությունները ակնառու կերպով ներկայացնելու համար առաջարկվում է նաև ՙտրամաբանական շրջանագիծ՚ կոչվող գծապատկերը: